KOMISJONI RAKENDUSMÄÄRUS (EL) 2022/1365,

4. august 2022,

millega muudetakse rakendusmäärust (EL) 2017/2470 seoses uuendtoidu mikrovetikast Schizochytrium sp. saadud DHA- ja EPA-rikka õli kasutustingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,

ning arvestades järgmist:

(1) Määruses (EL) 2015/2283 on sätestatud, et liidus võib turule lasta ainult loa saanud ja liidu uuendtoitude loetellu kantud uuendtoitu.

(2) Määruse (EL) 2015/2283 artikli 8 kohaselt võeti vastu komisjoni rakendusmäärus (EL) 2017/2470, (2) millega kehtestatakse liidu uuendtoitude loetelu.

(3) Rakendusmääruse (EL) 2017/2470 lisas esitatud liidu loetelus on lubatud uuendtoiduna loetletud mikrovetikast Schizochytrium sp. saadud DHA- ja EPA-rikas õli.

(4) Vastavalt Euroopa Parlamendi ja nõukogu määruse (EÜ) nr 258/97 (3) artikli 4 lõikele 2 on antud luba lasta mikrovetikast Schizochytrium sp. saadud DHA- ja EPA-rikas õli turule uuendtoiduna, mida kasutatakse mitmes toidus.

(5) Komisjoni rakendusotsusega (EL) 2015/546 (4) muudeti mikrovetikast Schizochytrium sp. saadud DHA- ja EPA-rikka õli kasutustingimusi. Mikrovetikast Schizochytrium sp. saadud DHA- ja EPA-rikka õli kasutusala laiendati täiendavatele toiduainetele, nimelt Euroopa Parlamendi ja nõukogu direktiivis 2002/46/EÜ (5) määratletud toidulisanditele.

(6) 8. detsembril 2021 esitas äriühing DSM Nutritional Products (edaspidi „taotleja“) komisjonile määruse (EL) 2015/2283 artikli 10 lõike 1 kohase taotluse muuta uuendtoidu mikrovetikast Schizochytrium sp. saadud DHA- ja EPA-rikka õli kasutustingimusi. Taotleja palus laiendada mikrovetikast Schizochytrium sp. saadud DHA- ja EPA-rikka õli kasutusala üldelanikkonnale ettenähtud kalaanaloogidele ja lihaanaloogidele piirnormiga vastavalt 300 mg/100 g ja 300 mg/100 g.

(7) Komisjon on seisukohal, et taotletud liidu loetelu ajakohastamine ei mõjuta tõenäoliselt inimeste tervist ning et määruse (EL) 2015/2283 artikli 10 lõike 3 kohane Euroopa Toiduohutusameti (edaspidi „toiduohutusamet“) ohutushindamine ei ole vajalik. Taotletud kasutusala laiendamise tulemusel tarbitakse mikrovetikast Schizochytrium sp. saadud DHA- ja EPA-rikast õli koguses, mis koos uuendtoidu praegu lubatud kasutusest saadavate kogustega on võrreldav toiduohutusameti poolt ohutuks hinnatud kogusega, (6) mille alusel anti rakendusotsusega (EL) 2015/546 luba laiendada mikrovetikast Schizochytrium sp. saadud DHA- ja EPA-rikka õli kasutusala. Seepärast on asjakohane muuta mikrovetikast Schizochytrium sp. saadud DHA- ja EPA-rikka õli kasutustingimusi, laiendades selle kasutusala kalaanaloogidele ja lihaanaloogidele.

(8) Taotluses esitatud teave annab piisavalt alust arvata, et kõnealuse uuendtoidu kasutustingimuste muudatused vastavad määruse (EL) 2015/2283 artiklis 12 sätestatud tingimustele ja need tuleks heaks kiita.

(9) Seepärast tuleks rakendusmääruse (EL) 2017/2470 lisa vastavalt muuta.

(10) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2017/2470 lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 4. august 2022 Komisjoni nimel president Ursula VON DER LEYEN

(1) ELT L 327, 11.12.2015, lk 1.

(2) Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

(3) Euroopa Parlamendi ja nõukogu 27. jaanuari 1997. aasta määrus (EÜ) nr 258/97 uuendtoidu ja toidu uuendkoostisosade kohta (EÜT L 43, 14.2.1997, lk 1).

(4) Komisjoni 31. märtsi 2015. aasta rakendusotsus (EL) 2015/546, millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa, mikrovetikatest Schizochytrium sp. saadud suure DHA ja EPA sisaldusega õli kasutusala (ELT L 90, 2.4.2015, lk 11).

(5) Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

(6) Scientific Opinion on the extension of use for DHA and EPA-rich algal oil from Schizochytrium sp. as a Novel Food ingredient (Teaduslik arvamus mikrovetikast Schizochytrium sp. saadud DHA- ja EPA-rikka vetikaõli kasutusala laiendamise kohta toidu uuendkoostisosana (EFSA Journal 2014; 12(10): 3843).